รวบตัว‘เสี่ยบั๊ก’คารพ.
ตำรวจนำกำลังรวบ &#8220;บรรเจิด&#8221; หลังศาลออกหมายจับข้อหาผู้บ่งการฆ่าพระหมอ
28 มี.ค. 2558

ตำรวจนำกำลังรวบ “บรรเจิด” หลังศาลออกหมายจับข้อหาผู้บ่งการฆ่าพระหมอ
พล.ต.ต.คัชชา ธาตุศาสตร์ ผู้บังคับการกองแผนงานและกิจการพิเศษ หัวหน้าชุดติดตามจับกุมผู้ต้องหาสังหารพระหมอ พระบัณฑิต สุปัณฑิโต เจ้าอาวาสวัดป่าตอสีเสียด อ.เมือง จ.อุดรธานี หลังถูกยิงเสียชีวิตเมื่อวันที่ 1 มี.ค.ที่ผ่านมา นำกำลังตำรวจเข้าจับกุม นายบรรเจิด ฉัตรไพฑูรย์ หรือเสี่ยบั๊ก ประธานบริหาร โรงพยาบาลเอกอุดร ภายหลังจากศาลมณฑลทหารบกที่ 24 ได้อนุมัติหมายจับข้อหาบ่งการฆ่าพระหมอ เจ้าหน้าที่จึงควบคุมตัวสอบปากคำที่ บก.ภ.จว.อุดรธานี เบื้องต้นผู้ต้องหายังให้การปฏิเสธทุกข้อกล่าวหา
สำหรับผู้ต้องหาในคดีนี้มีทั้งสิ้น 4 คน ประกอบด้วย นายปัญจ๋า หรือโบ้ ชาลีแสน อายุ 49 ปี ผู้ต้องหายิงพระหมอ ซึ่งถูกจับกุมได้เป็นคนแรกเมื่อวันพุธ 25 มี.ค.ที่ผ่านมา โดยจับกุมได้ที่ จ.กาฬสินธ์ุ ก่อนให้การซัดทอดถึง ด.ต.ชาญชัย สร้อยสังวาลย์ ผบ.หมู่งานสืบสวน สภ.เมืองอุดรธานี ช่วยราชการชุดปราบปรามยาเสพติด ภ.จว.อุดรธานี ที่เป็นผู้ขับรถและชี้เป้าในวันเกิดเหตุ โดยถูกตำรวจจับกุมได้ที่ สปป.ลาว หลังหลบหนีการจับกุม
สำหรับอีกสองรายล่าสุด คือ นายบุญนาค หงษาคำ พนักงานขับรถกรมชลประทานที่ 5 จ.อุดรธานี ซึ่งทำหน้าที่เป็นผู้ชี้เป้าและดูความเคลื่อนไหวของพระหมอ กระทั่งล่าสุดตำรวจจับกุมนายบรรเจิดผู้ต้องหาฐานบ่งการสั่งฆ่าพระหมอ
ก่อนหน้านี้ เมื่อวันที่ 27 มี.ค. ด.ต.ชาญชัย รับสารภาพว่ามีส่วนร่วมสังหารพระหมอจริง โดยมีเสี่ยคนหนึ่งใน จ.อุดรธานี เป็นคนว่าจ้างในราคา 3 แสนบาท โดยติดต่อกันหลายครั้งก่อนลงมือประมาณ 2 เดือน โดยได้รับเงินค่าจ้างงวดแรกมา 5 หมื่นบาท ให้นายปัญจ๋าไปหาซื้ออาวุธปืน พอการทำงานสำเร็จเสี่ยคนเดิมก็นำเงินมาให้อีกจำนวน 2.5 แสนบาท จึงมอบให้กับนายปัญจ๋า 1.1 แสนบาท รวมเป็นเงิน 1.6 แสนบาท ให้กับนายบุญนาค  6 หมื่นบาท ที่เหลืออีก 8 หมื่นบาท รับไว้ก่อนแยกย้ายกันหลบหนี